

Na podlagi 58. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E in 40/12 – ZUJF, 158/20 – ZIntPK-C in 203/20 – ZIUPOPDVE, [202/21](http://www.uradni-list.si/1/objava.jsp?sop=2021-01-4069) – odl. US in [3/22](http://www.uradni-list.si/1/objava.jsp?sop=2022-01-0014) – ZDeb) Urad Vlade Republike Slovenije za varovanje tajnih podatkov objavlja javni natečaj za zasedbo prostega uradniškega delovnega mesta:

**višji svetovalec (m/ž) (šifra DM 41).**

Kandidati, ki se bodo prijavili na prosto delovno mesto, morajo izpolnjevati naslednje pogoje oziroma morajo imeti:

* končano najmanj visokošolsko strokovno izobraževanje (prejšnje)/visokošolska strokovna izobrazba (prejšnja), oziroma najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja), oziroma najmanj visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja);
* najmanj 4 leta delovnih izkušenj,
* opravljeno obvezno usposabljanje za imenovanje v naziv,
* osnovno raven znanja angleškega jezika,
* opravljen strokovni izpit iz upravnega postopka,
* dovoljenje za dostop do tajnih podatkov stopnje tajnosti »STROGO TAJNO«, »TAJNO – EU« in »TAJNO – NATO«,
* državljanstvo Republike Slovenije,
* znanje uradnega jezika,
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti, in ne smejo biti obsojeni na nepogojno kazen zapora v trajanju več kot šest mesecev;
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Za delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Zahtevane delovne izkušnje se skrajšajo za tretjino v primeru, da ima kandidat univerzitetno izobrazbo ali visoko strokovno izobrazbo s specializacijo oziroma magisterijem znanosti ali izobrazbo, pridobljeno po študijskem programu druge stopnje v skladu z zakonom, ki ureja visoko šolstvo.

Pri izbranem kandidatu se bo preverjalo, ali ima opravljeno obvezno usposabljanje za imenovanje v naziv. Za kandidate, ki so opravili strokovni izpit za imenovanje v naziv skladno z določbami Zakona o javnih uslužbencih in/ali so se udeležili priprav na strokovni izpit za imenovanje v naziv, se šteje, da izpolnjujejo pogoj obveznega usposabljanja po 89. členu Zakona o javnih uslužbencih. V nasprotnem primeru bo moral izbrani kandidat najpozneje v enem letu od sklenitve pogodbe o zaposlitvi opraviti usposabljanje za imenovanje v naziv, predpisano v skladu z 89. členom Zakona o javnih uslužbencih.

V primeru, da izbrani kandidat nima opravljenega strokovnega izpita iz upravnega postopka,

mora ta izpit skladno s tretjim odstavkom 31. člena Zakona o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10, 82/13, 175/20 – ZIUOPDVE in 3/22 – ZDeb) opraviti najkasneje v treh mesecih od sklenitve delovnega razmerja.

Osnovna raven znanja angleškega jezika se dokazuje:

* na podlagi zaključenega srednješolskega izobraževanja, če je bil angleški jezik del učnega načrta,
* na podlagi potrdil o znanju angleškega jezika najmanj na ravni Sveta Evrope A2,
* z dokazilom, da se je oseba šolala v angleškem jeziku (pridobila stopnjo izobrazbe: osnovno, srednjo, do- ali podiplomsko),
* z dokazilom, da je oseba vsaj šest mesecev opravljala delo v tujini v angleškem jeziku.

Kandidat mora imeti dovoljenje za dostop do tajnih podatkov stopnje tajnosti »STROGO TAJNO«, »TAJNO – EU« in »TAJNO – NATO« oziroma mora ob prijavi na prosto delovno mesto podati soglasje k varnostnemu preverjanju za izdajo dovoljenja za dostop do tajnih podatkov stopnje tajnosti »STROGO TAJNO«.

Delovno področje:

* sodelovanje pri oblikovanju sistemskih rešitev in drugih najzahtevnejših gradiv na področju varnosti osebja;
* samostojna priprava zahtevnih analiz, razvojnih projektov, informacij, poročil in drugih zahtevnih gradiv;
* sodelovanje s pristojnimi organi v državi ter organi zveze NATO in EU na področju varovanja tajni podatkov;
* vodenje in odločanje v zahtevnih upravnih postopkih;
* vodenje najzahtevnejših upravnih postopkov;
* vodenje glavne pisarne;
* samostojno opravljanje drugih zahtevnejših nalog;
* opravlja druga dela po nalogu direktorja.

Prijava mora vsebovati:

1. pisno izjavo o izpolnjevanju pogoja glede zahtevane izobrazbe, iz katere morajo biti razvidni raven in področje izobrazbe, datum (dan, mesec, leto) zaključka izobraževanja ter ustanova, na kateri je bila izobrazba pridobljena;
2. opis delovnih izkušenj, iz katerega je razvidno izpolnjevanje pogoja glede zahtevanih delovnih izkušenj (opis naj vsebuje navedbo delodajalca, datum sklenitve in datum prekinitve delovnega razmerja pri posameznem delodajalcu, kratek opis dela, ki ga je opravljal, ter navedbo stopnje izobrazbe, ki se je zahtevala za delovno mesto),;
3. pisno izjavo o izpolnjevanju pogoja opravljenega obveznega usposabljanja za imenovanje v naziv, če je usposabljanje opravil;
4. pisno izjavo o pridobljeni osnovni ravni znanja angleškega jezika;
5. pisno izjavo o opravljenem strokovnem izpitu iz upravnega postopka, če je izpit opravil;
6. pisno izjavo kandidata, da:

* je državljan Republike Slovenije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in da ni bil obsojen na nepogojno kazen zapora v trajanju več kot šest mesecev,
* zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;

1. izjavo, da za namen tega izbirnega postopka dovoljuje Uradu Vlade Republike Slovenije za varovanje tajnih podatkov pridobitev podatkov iz prejšnje točke tega natečaja v uradnih evidencah;
2. izjavo kandidata, da soglaša s tem, da se bo zanj opravilo varnostno preverjanje za dostop do tajnih podatkov stopnje »STROGO TAJNO«, »TAJNO – EU« in »TAJNO – NATO« v skladu z Zakonom o tajnih podatkih (Uradni list RS, št. 50/06 – uradno prečiščeno besedilo, 9/10, 60/11 in 8/20).

Kandidati za zaposlitev, ki izpolnjevanje pogoja delovnih izkušenj dokazujejo z opravljanjem drugega dela, ki ni bilo delovno razmerje, morajo vlogi priložiti **verodostojno listino**, ki jo je izdal naročnik dela, za katerega so opravljali to delo, in iz katere je razviden datum začetka in konca opravljanja dela, opis del ter navedbo, katera raven izobrazbe se zahteva za opravljanje teh del.

V primeru, da kandidat z vpogledom v uradne evidence ne soglaša, bo moral sam predložiti ustrezna dokazila.

Zaželeno je, da je prijava poslana na **priloženem obrazcu**, vlogi pa je treba priložiti izjavo o izpolnjevanju pogojev.

Izbrani kandidat bo delo na delovnem mestu višji svetovalec opravljal v nazivu višji svetovalec III z možnostjo napredovanja v naziv višji svetovalec II in višji svetovalec I. Z izbranim kandidatom bo sklenjena pogodba o zaposlitvi za nedoločen čas s polnim delovnim časom. Izbrani kandidat bo delo opravljal v prostorih Urada Vlade Republike Slovenije za varovanje tajnih podatkov, Ulica gledališča BTC 2, 1000 Ljubljana, oziroma v drugih uradnih prostorih, kjer Urad Vlade Republike Slovenije za varovanje tajnih podatkov opravlja svoje naloge.

V skladu z 21. členom Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06 in 104/10) se v izbirni postopek ne uvrsti kandidat, ki ne izpolnjuje natečajnih pogojev.

Kandidat vloži prijavo v pisni obliki, ki jo pošlje v zaprti ovojnici z označbo **»za javni natečaj – višji svetovalec (šifra DM 41)«** na naslov: Urad Vlade Republike Slovenije za varovanje tajnih podatkov, Ulica gledališča BTC 2, 1000 Ljubljana, in sicer v roku **8 dni** po objavi javnega natečaja na spletnem portalu GOV.SI v zbirki delovnih mest (<https://www.gov.si/zbirke/delovna-mesta/>) oziroma na Zavodu Republike Slovenije za zaposlovanje. Če je prijava poslana po pošti, se šteje, da je pravočasna, če je oddana na pošto »priporočeno«, in sicer najpozneje zadnji dan roka za prijavo. Za pisno obliko prijave se šteje tudi elektronska oblika, poslana na elektronski naslov: [**gp.uvtp@gov.si**](mailto:gp.uvtp@gov.si)**,** pri čemer veljavnost prijave ni pogojena z elektronskim podpisom.

Za dodatne informacije o izvedbi postopka zaposlitve se lahko obrnete na mag. Natašo Žnidaršič, telefon: 01 478 1556, za informacije o delovnem področju pa na Urško Kalan telefon: 01 478 7572.

Kandidati bodo o izbiri pisno obveščeni v 90 dneh od objave. Obvestilo o končanem javnem natečaju bo objavljeno na spletnem portalu GOV.SI v zbirki delovnih mest (<https://www.gov.si/zbirke/delovna-mesta/>).

V besedilu javne objave uporabljeni izrazi, zapisani v moški slovnični obliki, so uporabljeni kot nevtralni za moške in ženske.